Бусалба стаг валарна герга вахча, цуьнга кхаъ боккхуш къинхетаме маликаш догIу, цуьнга валаран халонах, кошан Iазапах, къематдийнан халонех а ма кхера я бухахь буьсучу доьзална, даьхнина а са ма гатде, олий. Веза-Сийлахьчу Дала аьлла: «(маликаша олу цаьрга): «Тхо шун гIоьнчий ду-кх дуьненан дахарехь, эхартахь а. Шуна цигахь (ялсаманехь) шун догIмашна дезаш дерг, аша сатийсинарг а ду Гечдеш, Къинхетам беш а Волчу Делера». «Фуссылат», 31. Иштта хаза кхаъ боккху Веза-Сийлахьчу Дала Шена муьтIахь болчу бусалба нахе.